กระทรวงเกษตรฯ ร่วมมือองค์กรปกครองส่วนท้องถิ่น (อปท.) ทำถนนดินผสมยางพาราแทนถนนลูกรัง 300,000 กิโลเมตรทั่วประเทศ
กระทรวงเกษตรฯ ร่วมมือองค์กรปกครองส่วนท้องถิ่น (อปท.) ทำถนนดินผสมยางพาราแทนถนนลูกรัง 300,000 กิโลเมตรทั่วประเทศ พร้อมสั่งกยท.ทำแผนลดพื้นที่สวนยางปีละ 500,000 ไร่เพื่อให้ผลผลิตยางในอนาคตไม่เกินปีละ 4 ล้านตัน ช่วยรักษาสมดุลอุปสงค์อุปทาน ดันราคายางพาราไทยมีเสถียรภาพนายกฤษฎา บุญราช รัฐมนตรีว่าการกระทรวงเกษตรและสหกรณ์ เปิดเผยความคืบหน้าการแก้ไขปัญหาราคายางพารา โดยใช้นโยบายตลาดนำการผลิต อาทิ โครงการสร้างเสริมศักยภาพเพื่อขยายตลาดคู่ค้ายางพาราไทย ระหว่างผู้ประกอบกิจการยางพาราจากประเทศต่างๆ ทั่วโลก ส่งผลให้มีการสั่งซื้อยางจากกลุ่มสถาบันเกษตรกรและมอบการยางแห่งประเทศไทย(กยท.) ร้อยละ 57 ของจำนวนบริษัทที่เข้าร่วมการจับคู่เจรจาธุรกิจ สั่งจองยางหลายประเภท นับว่าประสบความสำเร็จอย่างดี รวมถึงมีแนวคิดส่งเสริมการใช้ยางในประเทศมากขึ้นโดยแปรรูปเป็นผลิตภัณฑ์ ลดปริมาณการส่งออกยางวัตถุดิบ แล้วนำมาแปรรูปเป็นผลิตภัณฑ์จะเพิ่มมูลค่าแก่ยางพาราได้หลายเท่าตัว เช่น โครงการสร้างถนนพาราซอยซีเมนต์มีความก้าวหน้าอย่างชัดเจน โครงการสร้างถนนผสมยางพารา 1 หมู่บ้าน 1 กิโลเมตร ความยาวถนนดินลูกรังที่อยู่ในแผนปรับเป็นถนนดินซีเมนต์ปรับปรุงคุณภาพด้วยยางพาราไร้ฝุ่นระยะทางยาง 300,000 กิโลเมตร ซึ่งแต่ละท้องถิ่นจะทยอยจัดทำถนนผสมยางแทนถนนลูกรังปีละ 50,000 กิโลเมตร สำหรับถนน 1 กิโลเมตรใช้ยางพารา 1.3 ตัน คาดว่า ปริมาณการใช้ในโครงการสร้างถนนจะไม่ต่ำกว่าปีละ 1 ล้านตัน พร้อมมอบหมายกยท. ทำแผนลดพื้นที่ยางปีละ 500,000 ไร่เพื่อให้ผลผลิตยางในอนาคตมีไม่เกินปีละ 4 ล้านตัน เพื่อรักษาสมดุลอุปสงค์อุปทานทั้งนี้ กระทรวงมหาดไทยสรุปผลโครงการสร้างถนนผสมยางพารา ปีงบประมาณ 2561 – 2562 ที่ดำเนินการแล้วมี 2,565 โครงการ ใช้น้ำยางข้น 29,554 ตัน น้ำยางสด 3,078 ตัน นอกจากนี้อปท. ยังได้นำยางพาราไปสร้างสนามกีฬาและสนามเด็กเล่นอีกด้วย